生日戲歌
作者：方回
朝代：宋

paragraphs: 予生寶慶之三歲，五月十一日己未。
五十有八甲申年，其日己未亦復然。
天支地干標六秀，四柱得一文且壽。
陽火在天爲太陽，陰火爲月受日光。
將望之前四日夕，十分圓光已八七。
常聞人生不滿百，何幸七十且八十。
文章學問七八分，亦勝愚夫老無聞。
古之五月而生者，後有胡廣前田文。
予賤不敢望漢相，貧亦不能孟嘗君。
借使時人不比數，自有詩名照千古。
垂弧之月至于今，適逢前五仍後五。
稚女簪榴花，小兒著艾虎。
宿酲困不解，依舊醉起舞。
不妨一年兩度作生朝，更造菖蒲酒，飲過閏端午。